SMPC วิ่ง 4% รับงบ Q1 โต 153% ดีกว่าคาด โบรกอัพกำไรปีนี้ขึ้น 10% ชูเป้า 18.50 บ.
SMPC วิ่ง 4% รับงบ Q1 นิวไฮ โต 153% แตะ 290 ลบ. สูงกว่าคาด โบรกอัพกำไรปีนี้ขึ้น 10% แตะ 839 ลบ. แนะ “ซื้อ” ราคาเป้าหมาย 18.50 บ.
SMPC วิ่ง 4% รับงบ Q1 นิวไฮ โต 153% แตะ 290 ลบ. สูงกว่าคาด โบรกอัพกำไรปีนี้ขึ้น 10% แตะ 839 ลบ. แนะ “ซื้อ” ราคาเป้าหมาย 18.50 บ.
12 พ.ค. 2565

ผู้สื่อข่าวรายงานว่าวันนี้ (12 พ.ค. 2565) ราคาหุ้น บริษัท สหมิตรถังแก๊ส จำกัด (มหาชน) หรือ SMPC ณ เวลา 11:32 น. อยู่ที่ระดับ 15.30 บาท เพิ่มขึ้น 0.60 บาท หรือ 4.08% โดยทำจุดสูงสุดที่ 15.80 บาท และทำจุดต่ำสุดที่ 15.10 บาท ด้วยมูลค่าการซื้อขาย 55.32 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (12 พ.ค. 2565) ว่า SMPC รายงานกำไรสุทธิไตรมาส 1/2565 โตโดดเด่นทำสถิติสูงสุดใหม่ที่ 290 ล้าน บาท เพิ่มขึ้น 153% จากงวดเดียวกันของปีก่อน และเพิ่มขึ้น 6% จากไตรมาสก่อน แต่หากเทียบกำไรปกติจะเติบโต เพิ่มขึ้น 153% จากงวดเดียวกันของปีก่อน และเพิ่มขึ้น 32% จากไตรมาสก่อนซึ่งดีกว่าที่ Consensus ทำไว้ที่ 198 ล้านบาท เป็นผลจาก (1) รายได้เพิ่มขึ้นเป็น 1.5 พันล้านบาท ซึ่งเพิ่มขึ้น 70% จากงวดเดียวกันของปีก่อน และเพิ่มขึ้น 11% จากไตรมาสก่อน จากปริมาณการส่งออกถังแก๊สในตลาดอเมริกาเหนือที่เพิ่มขึ้นมาก และได้ผลบวกจากเงินบาทอ่อนค่า, (2) GPM ดีขึ้นเป็น 26.80% จากการปรับราคาขายขึ้นเร็วกว่าต้นทุนเหล็ก และอัตราการใช้กำลังผลิตสูงขึ้น
ทั้งนี้ทางฝ่ายวิจัยปรับประมาณการกำไรสุทธิปี 2565 ขึ้น 10% เป็น 839 ล้านบาท เติบโต 15% จากงวดเดียวกันของปีก่อน ส่วนกำไรปกติจะเติบโต 24% จากงวดเดียวกันของปีก่อน โดยปรับรายได้ขึ้นเป็นเติบโต 22% จากงวดเดียวกันของปีก่อน จากเดิมโต 16% จากงวดเดียวกันของปีก่อน จากราคาขายที่ปรับตัวเพิ่มขึ้น และเงินบาทที่อ่อนค่า ซึ่ง SMPC มีสัดส่วนรายได้จากการส่งออกสูงถึง 95% และปรับ GPM เพิ่มขึ้นเป็น 24% จากเดิม 23.30% ตาม GPM ในไตรมาส 1/2565 ที่ดีขึ้นมาก
อีกทั้งราคาหุ้น Outperform SET เพิ่มขึ้น 17%, เพิ่มขึ้น 23% ในช่วง 1 และ 3 เดือนที่ผ่านมา จากยอดส่งออกถังแก๊สที่เติบโตดี และเงินบาทที่อ่อนค่า ทั้งนี้ยังคงแนะนำ “ซื้อ” ปรับราคาเป้าหมายขึ้นเป็น 18.50 บาท จากเดิม 17.00 บาท จาก (1) ยอดส่งออกถังแก๊สยังเติบโตได้ดี โดยเฉพาะตลาดในภูมิภาคแอฟริกาและอเมริกาเหนือที่สามารถขยายลูกค้าใหม่ได้เพิ่มขึ้น, (2) กำไรปี 2565 จะทำสถิติสูงสุดใหม่ ซึ่งประเมินว่าราคาหุ้นมีโอกาสกลับไปเทรดที่ระดับสูงกว่าปี 2559 ที่ 18บาท ได้ และ (3) Valuation ปัจจุบันยังน่าสนใจเทรดที่ปี 2565 บนค่า PER ที่ 9.40 เท่า